Bashkisë së Tepelenës, natyra i ka dhuruar një peisazh të larmishëm gjeografik, që krijon potencial turistik. Përveç maleve, kodrinave, fushave, luginave, lumenjve, ujvarave, kanioneve, honeve, pasurive nëntokësore dhe ato botanike e shtazore, ky territor është i pasur dhe me një numër të konsiderueshëm shpellash te cilat jane me shume interes për tu eksploruar, si nga vendasit dhe të huajt. Territori i Bashkisë së Tepelenës ofron bukuri natyrore (Lugina e Bençes, Uji i Ftohtë, disa gryka malesh dhe lumenjsh), mundësi të mëdha për të apasionuariti e alpinizmit, kajakut, spelologjise, apo shëtitjeve malore. Gjithashtu ka një numër objektesh arkeologjike të periudhës ilire (ndërtime të fisit epiriot të kaonëve) dhe të epokave më të vonshme. Vend të posaçëm në trashëgiminë historike-kulturore zë padyshim kalaja e Ali Pashë Tepelenës. Gjatë viteve të fundit janë bërë përpjekje nga bashkia për ta sistemuar e pastruar terrenin e kalasë, por nevojiten ende investime për ta kthyer atë në një objekt të vizitueshëm e tërheqës për turistët. Të gjitha këto, të bashkuara me mikpritjen tipike të Labërisë, i japin Tepelenës nje potencial të konsiderueshëm turistik, edhe nga këndvështrimi i POZHL. Megjithatë, Bashkisë së Tepelenës i duhet të përballet me probleme mjedisore, në lidhje me menaxhimin e mbetjeve të ngurta, riciklimin, rehabilitimin dhe zgjerimin e sipërfaqeve të gjelbra etj. Vlen të përmendet progresi i konstatuar gjatë dy viteve të fundit, me shtimin e numrit të kontenerëve për mbetjet, rregullsinë në tërheqjen e tyre, si dhe zhvillimin e një sërë aktivitetesh për edukimin mjedisor.

### 4.5 Konkluzione

Nga sa u trajtua në pikat e mësipërme, mund të formulohen konkluzionet e mëposhtme, lidhur me Bashkinë e Tepelenës:

- - Numri i popullsisë vazhdon të ulet, por ritmi duket se është frenuar disi. Emigrimi për shkak të kushteve të vështira të jetesës parashikohet të vazhdojë, prek kryesisht moshat e reja dhe ndërthuret edhe me synimin për arsimim të mëtejshëm. Bashkisë do t'i duhet të ndërmarrë inisiativa komplekse për frenimin e largimit të pjesës më vitale të popullsisë.
- - Papunësia e lartë mbetet një shqetësim konstant. Duket se tregu lokal i punës, por edhe ai i qyteteve më të afërta (Gjirokastra, Saranda, Vlora etj.), apo i kryeqytetit nuk ofron mundësi punësimi proporcjonalisht me numrin e banorëve. Nga ana tjetër, niveli arsimor dhe aftësitë e punëkërkuesve shpesh mund të mos përkojnë me pritshmëritë e tregut.
- - Dinamika më e lartë e zhvillimit të biznesit vërehet në sektorin e shërbimeve, ku janë hapur disa qindra vende pune, duke u mbështetur tek biznesi familjar, që siguron pjesën më të madhe të punësimit dhe të ardhurave. Angazhimi në blegtori ka një tendencë të lehtë rritëse, ndërsa së fundi po bëhen përpjekje për të tërhequr në këtë zonë disa biznese fasonesh, që mund të ofrojnë një numër të madh vendesh pune, kryesisht për gratë e vajzat.
- - Sipërfaqja e tokës bujqësore mbetet konstatnte, ndërsa prodhimi bujqësor është i orientuar më tepër nga plotësim i nevojave të veta familjare dhe ato të blegtorisë.
- - Furnizimi me ujë të pijshëm dhe kanalizimet ende nuk mbulojnë më tepër se gjysmën e totalit të banorëve, kjo mbetet një nga sfidat e vështira për t'u përballuar në vitet në vazhdim.
- - Infrastruktura rrugore ka njohur përmirësime nga viti në vit, por ende janë të paasfaltuara rreth 60% e rrugëve, sidomos në zonën rurale. Problem mbetet shtimi i numrit të urave të vogla dhe riparimi i atyre egzistuese.

9